ศึกแย่ง NMG ยืดเยื้อ รายย่อยร้องเรียนหนัก กสทช.เตรียมรื้อมติพิจารณาใหม่
เลขาธิการกสทช. เผยผู้ถือหุ้นรายย่อย NMG เข้ายื่นหนังสือต่อกสทช. ว่ามติที่ระบุว่า SLC เข้าถือหุ้น NMG เกิน 10% ไม่ขัดต่อประกาศกสทช.นั้น ไม่ชอบด้วยกฎหมายที่กำหนดไม่ให้มีการควบรวมการถือหุ้นไข้ว้-การครอบงำความคิดประชาชน ขณะนี้เลขาธิการกสทช. ได้ยื่นเรื่องดังกล่าวต่อประธานกสทช. แล้ว อยู่ในขั้นตอนการพิจารณาของคณะอนุกรรมการด้านกฎหมาย หากมีการพิจารณาว่ามติดังกล่าวไม่ชอบด้วยกฎหมายจะนำเสนอต่อที่ประชุมคณะกรรมการ กสทช.เพื่อพิจารณาอีกครั้ง
2 เม.ย. 2558

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) เปิดเผยว่า ผู้ถือหุ้นรายย่อยบริษัท เนชั่น มัลติมีเดีย กรุ๊ป จำกัด (มหาชน) หรือ NMG กลุ่มสหกรณ์ออมทรัพย์และพนักงานเนชั่น เข้ายื่นหนังสือต่อสำนักงานกสทช.ว่ามติคณะกรรมการ กสทช.ที่ระบุว่าบริษัท โซลูชั่น คอร์เนอร์ (1999) จำกัด (มหาชน) หรือ SLC เข้ามาถือหุ้น NMG เกิน 10% ไม่ขัดต่อประกาศกสทช.เรื่องการถือหุ้นไขว้ และมีการรับรองมติดังกล่าวไปเมื่อวันที่ 30 มี.ค.ที่ผ่านมา
โดยผู้ถือหุ้นรายย่อย NMG กลุ่มสหกรณ์ออมทรัพย์และพนักงานเนชั่น เรียกร้องว่ามติดังกล่าวไม่ชอบด้วยกฎหมาย ในมาตรา 31 และ 32 ของพ.ร.บ.ประกอบกิจการกระจายเสียงกิจการโทรทัศน์ที่กำหนดไม่ให้มีการควบรวมการถือหุ้นไขว้และการครอบงำความคิดประชาชน
ทั้งนี้ กลุ่มผู้ถือหุ้นและพนักงาน NMG มองว่าการรับรองมติครั้งนี้ถือว่าผิดกฎหมายได้ 2 กรณี คือ
1. การงดออกเสียงถือว่าเป็นการสละสิทธิในการลงคะแนนจึงนับเป็นศูนย์การนำคะแนนเสียงที่เป็นศูนย์กลับมานับรวมว่าคะแนนเอื้อข้างใดข้างใดข้างหนึ่งในวาระการรับรองมติถือว่าเป็นการกระทำที่ผิดกฎหมาย
2. การรับรองมติว่าคะแนนงดออกเสียง 2 คะแนนเปลี่ยนเป็นคะแนนเอื้อฝ่ายใดฝ่าย 1 นั้นทำได้ก็ถือว่าเป็นการกระทำที่ผิดกฎหมายเช่นกัน ซึ่งการรับรองมติดังกล่าวต้องเป็นไปตามระเบียบคณะกรรมการกิจการกระจายเสียงกิจการโทรทัศน์ และกิจการโทรคมนาคมแห่งชาติว่าด้วยข้อบังคับการประชุม พ.ศ.2555
อย่างไรก็ตาม ขณะนี้ได้ยื่นเรื่องดังกล่าวต่อประธานกสทช. แล้ว โดยอยู่ในขั้นตอนการพิจารณาของคณะอนุกรรมการด้านกฎหมาย หากมีการพิจารณาว่ามติดังกล่าวไม่ชอบด้วยกฎหมายก็จะนำเสนอต่อที่ประชุมคณะกรรมการ กสทช.เพื่อพิจารณาอีกครั้งหนึ่งซึ่งจะเร่งดำเนินการให้เร็วที่สุด
ด้านน.ส.ปราณี ศรีกำเหนิด ประธานสหกรณ์ออมทรัพย์ เนชั่นมัลติมีเดียกรุ๊ปจำกัด ในฐานะตัวแทนผู้ถือหุ้นรายย่อย NMG กลุ่มสหกรณ์ออมทรัพย์และพนักงานเนชั่น เปิดเผยว่า การครอบงำกิจการดังกล่าวจะทำให้บริษัทเนชั่นขาดความน่าเชื่อถือในการทำหน้าที่สื่อมวลชนที่เป็นกลางซึ่งส่งผลต่อภาพลักษณ์คุณค่าความนิยมในตัวสินค้าตราสินค้าและส่งผลต่อผลประกอบการของบริษัทในที่สุด รวมถึงการเปลี่ยนแปลงผู้บริหารของบริษัทเนชั่นฯเป็นกลุ่มผู้บริหารจากกลุ่มทุนรายใหม่ก็จะยิ่งทำให้ผลกระทบดังกล่าวข้างต้นมีความรุนแรงมากขึ้น
นอกจากนี้มติดังกล่าวจึงเป็นมติที่ส่งผลกระทบต่อบริษัท NMG ในฐานะผู้ประกอบการและยังกระทบต่อผู้ถือหุ้นทั้งหมดของบริษัทโดยเฉพาะผู้ถือหุ้นรายย่อยจึงขอเรียกร้องให้คณะกรรมการกิจการกระจายเสียงกิจการโทรทัศน์ประกาศมติที่ถูกต้องตามกฎหมายคือมติที่เป็นเสียงข้างมากคือเห็นด้วยกับมติที่เห็นชอบเป็นเสียงข้างมากเป็นฝ่ายชนะการลงคะแนน 2:1 และให้สำนักงานดำเนินการตามมติดังกล่าวใน ทันที เพื่อธำรงไว้ซึ่งความศักดิ์สิทธิ์ของกฎหมายสร้างความเป็นธรรมรักษาธรรมาภิบาลผู้บริหารองค์กร